EPCO ตั้งเป้าปีนี้รายได้โต 10% กำไรโต 15% เริ่มรับรู้โซลาร์ฯ ญี่ปุ่น Q4/58
EPCO เป้าปีนี้รายได้โต 10% กำไรโต 15% เริ่มรับรู้โซลาร์ฯ ญี่ปุ่น Q4/58 เตรียมงบลงทุนราว 1 พันลบ. ใช้เดินหน้าโครงการโรงไฟฟ้าตปท.

14 ส.ค. 2558

นายยุทธ ชินสุภัคกุล ประธานกรรมการ บริษัท โรงพิมพ์ตะวันออก จำกัด (มหาชน) หรือ EPCO เปิดเผยว่า แผนการดำเนินงานในปีนี้บริษัทตั้งเป้ารายได้เติบโต 10 % กำไรสุทธิเพิ่มขึ้น 15% เมื่อเทียบกับช่วงเดียวกันของปีก่อน เนื่องจากจะเริ่มรับรู้รายได้จากโรงไฟฟ้าพลังงานแสงอาทิตย์ในประเทศญี่ปุ่น โครงการแรกที่จะจ่ายไฟฟ้า 8-12 เมกะวัตต์ โดยจะเริ่มทยอยเปิดเดินเครื่องตั้งแต่ไตรมาส 4/58
โดยแนวโน้มสัดส่วนรายได้จากธุรกิจไฟฟ้าในปีนี้คาดว่าจะเพิ่มขึ้นเป็น 45% จากเดิมอยู่ที่ 37% เนื่องจากในปีที่ผ่านมารับรู้รายได้จากโครงการโรงไฟฟ้าพลังงานแสงอาทิตย์ในประเทศไทยประมาณ 16.5 เมกะวัตต์ ก่อนที่จะเพิ่มเป็น 27.5 เมกะวัตต์ ภายในปีนี้ และในปี 2559 จะเพิ่มเป็น 50-60 เมกะวัตต์
สำหรับในปี 58 บริษัทเตรียมงบลงทุนไว้ประมาณ 1,000 ล้านบาท เพื่อใช้สำหรับการเดินหน้าโครงการโรงไฟฟ้าในต่างประเทศ แบ่งเป็นเงินทุนของบริษัทในสัดส่วน 25% และเงินกู้สถาบันการเงินต่างประเทศ  75% ซึ่งต้นทุนต่ำกว่าเมื่อเทียบกับการกู้เงินจากสถาบันการเงินในประเทศไทย
ส่วนความคืบหน้าการนำบริษัทบ่อพลอย โซล่าร์ จำกัด ซึ่งเป็นบริษัทลูกของ EPCO เข้าจดทะเบียนในตลาดหลักทรัพย์ฯ ในช่วงที่ผ่านมาได้มีการตั้งที่ปรึกษาทางการเงินเรียบร้อยแล้ว คาดว่าต้นปีหน้าน่าจะสามารถเข้าจดทะเบียนตลาดหุ้นได้ โดยขณะนี้อยู่ระหว่างการเตรียมแผนลงทุนในกิจการโรงไฟฟ้าทั้งในและต่างประเทศ เพื่อให้มีกำลังการผลิตครบ 100 เมกะวัตต์ ก่อนเข้าจดทะเบียนในตลาดหลักทรัพย์ฯตามแผน
 
 